CELEX: 62001CJ0264
Language: mt
Date: 2004-03-16 00:00:00
Title: Sentenza tal-Qorti tal-Ġustizzja tas-16 ta' Marzu 2004.#AOK Bundesverband, Bundesverband der Betriebskrankenkassen (BKK), Bundesverband der Innungskrankenkassen, Bundesverband der landwirtschaftlichen Krankenkassen, Verband der Angestelltenkrankenkassen eV, Verband der Arbeiter-Ersatzkassen, Bundesknappschaft u See-Krankenkasse vs Ichthyol-Gesellschaft Cordes, Hermani & Co. (C-264/01), Mundipharma GmbH (C-306/01), Gödecke GmbH (C-354/01) u Intersan, Institut für pharmazeutische und klinische Forschung GmbH (C-355/01).#Talbiet għal deċiżjoni preliminari: Oberlandesgericht Düsseldorf u Bundesgerichtshof - il-Ġermanja.#Kompetizzjoni.#Każijiet Magħquda C-264/01, C-306/01, C-354/01 u C-355/01.

SENTENZA TAL-QORTI TAL-ĠUSTIZZJA
      16 ta’ Marzu 2004 (*)
      
      “Kompetizzjoni – Impriżi – Fondi ta’ assigurazzjoni għall-mard – Akkordji – Interpretazzjoni ta’ l-Artikoli 81 KE, 82 KE u 86 KE – Deċiżjonijiet ta’ gruppi tal-fondi ta’ assigurazzjoni għall-mard li jistabbilixxu ammonti massimi għall-ħlas tal-prodotti
         mediċinali”
      
      Fil-Kawżi magħquda C‑264/01, C‑306/01, C‑354/01 u C‑355/01
      li għandhom bħala suġġett talba indirizzata lill-Qorti tal-Ġustizzja, skond l-Artikolu 234 KE, imressqa mill-Oberlandesgericht
         Düsseldorf (il-Ġermanja) kif ukoll mill-Bundesgerichtshof (il-Ġermanja) intiża sabiex tikseb, fil-kawżi pendenti quddiem dawn
         il-qrati bejn
      
      AOK Bundesverband,
      Bundesverband der Betriebskrankenkassen (BKK),
      Bundesverband der Innungskrankenkassen,
      Bundesverband der landwirtschaftlichen Krankenkassen,
      Verband der Angestelltenkrankenkassen eV,
      Verband der Arbeiter-Ersatzkassen,
      Bundesknappschaft,
      See-Krankenkasse
      u
      Ichthyol-Gesellschaft Cordes, Hermani & Co. (C‑264/01),
      
      Mundipharma GmbH (C‑306/01),
      
      Gödecke GmbH (C‑354/01),
      
      Intersan, Institut für pharmazeutische und klinische Forschung GmbH (C‑355/01),
      
      deċiżjoni preliminari fuq l-interpretazzjoni ta’ l-Artikoli 81 KE, 82 KE u 86 KE,
      IL-QORTI TAL-ĠUSTIZZJA,
      komposta minn V. Skouris, President tal-Awla, P. Jann, C. W. A. Timmermans, C. Gulmann, J. N. Cunha Rodrigues u A. Rosas,
         Presidenti ta’ Awla, J.‑P. Puissochet u R. Schintgen, F. Macken u N. Colneric, u S. von Bahr (Relatur), Imħallfin,
      
      Avukat Ġenerali: F. G. Jacobs,
      Reġistratur: H. A. Rühl, Amministratur Prinċipali,
      wara li rat l-osservazzjonijiet bil-miktub ippreżentati:
      –        għal AOK Bundesverband, Bundesverband der Betriebskrankenkassen (BKK), Bundesverband der Innungskrankenkassen, Bundesverband
         der landwirtschaftlichen Krankenkassen, Verband der Angestelltenkrankenkassen eV, Verband der Arbeiter-Ersatzkassen, la Bundesknappschaft
         u See-Krankenkasse, minn C. Quack, avukat (C‑264/01 u C‑306/01), u minn A. von Winterfeld, avukat(C‑354/01 u C‑355/01),
      
      –        għal Ichthyol-Gesellschaft Cordes, Hermani & Co., u Mundipharma GmbH, minn U. Doepner, avukat,
      –        għal Gödecke GmbH u Intersan, Institut für pharmazeutische und klinische Forschung GmbH, minn U. Reese, avukat,
      –        għall-Kummissjoni tal-Komunitajiet Ewropej, minn W. Wils u S. Rating, bħala aġenti,
      wara li rat ir-rapport tas-seduta,
      wara li semgħet l-osservazzjonijiet orali ta’ AOK Bundesverband, ta’ Bundesverband der Betriebskrankenkassen (BKK), ta’ Bundesverband
         der Innungskrankenkassen, ta’ Bundesverband der landwirtschaftlichen Krankenkassen, ta’ Verband der Angestelltenkrankenkassen
         eV, ta’ Verband der Arbeiter-Ersatzkassen, ta’ Bundesknappschaft, ta’ See‑Krankenkasse, irrappreżentati minn C. Quack (C‑264/01
         u C‑306/01) u minn A. von Winterfeld (C‑354/01 u C‑355/01), ta’ Ichthyol‑Gesellschaft Cordes, ta’ Hermani & Co., u ta’ Mundipharma
         GmbH, irrappreżentati minn U. Doepner, kif ukoll ta’ Gödecke GmbH u ta’ Intersan, Institut für pharmazeutische und klinische
         Forschung GmbH, irrappreżentati minn U. Reese, tal-Gvern Ġermaniż, irrappreżentat minn W.‑D. Plessing, bħala aġent, u tal-Kummissjoni,
         irrappreżentata minn S. Rating, fis-seduta ta’ l-14 ta’ Jannar 2003,
      
      wara li semgħet il-konklużjonijiet ta’ l-Avukat Ġenerali, ippreżentati fis-seduta tat-22 ta’ Mejju 2003,
      tagħti l-preżenti
      Sentenza
      1        L-Oberlandesgericht Düsseldorf u l-Bundesgerichtshof għamlu lill-Qorti tal-Ġustizzja, skond l-Artikolu 234 KE, diversi domandi
         preliminari dwar l-interpretazzjoni ta’ l-Artikoli 81 KE, 82 KE u 86 KE. L-Oberlandesgericht Düsseldorf għamlet erba’ domandi,
         permezz ta’ żewġ digrieti tat-18 ta’ Mejju 2001 u tal-11 ta’ Lulju 2001, li waslu quddiem il-Qorti tal-Ġustizzja rispettivament
         fil-5 ta’ Lulju u fis-6 ta’ Awwissu segwenti. Il-Bundesgerichtshof għamlet tliet domandi, permezz ta’ żewġ digrieti tat-3 ta’
         Lulju 2001, li waslu quddiem il-Qorti tal-Ġustizzja fl-20 ta’ Settembru segwenti.
      
      2        Dawn id-domandi saru fil-kuntest ta’ diversi kawżi bejn, minn naħa, AOK Bundesverband, Bundesverband der Betriebskrankenkassen
         (BKK), Bundesverband der Innungskrankenkassen, Bundesverband der landwirtschaftlichen Krankenkassen, Verband der Angestelltenkrankenkassen
         eV, Verband der Arbeiter-Ersatzkassen, Bundesknappschaft kif ukoll See-Krankenkasse (iktar ’il qudiem il-“federazzjonijiet
         tal-fondi”) u, minn-naħa l-oħra, il-kumpanniji farmaċewtiċi li jipproduċi l-prodotti mediċinali, jiġifieri Ichthyol-Gesellschaft
         Cordes, Hermani & Co. (C‑264/01), Mundipharma GmbH (C‑306/01), Gödecke GmbH (C‑354/01) u Intersan, Institut für pharmazeutische
         und klinische Forschung GmbH (C‑355/01) (iktar ’il quddiem il-“kumpanniji farmaċewtiċi”), dwar l-istabbiliment ta’ l-ammonti
         massimi fissi għall-parteċipazzjoni tal-fondi ta’ assigurazzjoni għall-mard fl-ispejjeż tal-prodotti mediċinali u tal-prodotti
         għall-kura.
      
       Il-kuntest fattwali u ġuridiku
       Il-kuntest ekonomiku u soċjali
      3        Mid-digrieti tar-rinviju tal-Bundesgerichtshof jirriżulta b’mod ċar li, skond il-kalkoli tal-Gvern Federali, l-ispejjeż tas-sistema
         legali ta’ l-assigurazzjoni għall-mard Ġermaniża żdiedu ferm iktar malajr mid-dħul li jservi bħala bażi għall-kalkolu tal-kontribuzzjonijiet
         u, konsegwentement, b’mod ferm iktar mgħaġġel mir-riżorsi ta’ din is-sistema. Tali żieda seħħet minħabba nuqqas ta’ kompetizzjoni,
         bejn il-fornituri fil-qasam tal-protezzjoni tas-saħħa, minħabba li l-assigurati ma kinux suffiċjentement konxji mill-ispejjeż
         tas-servizzi ta’ kura u tal-prodotti mediċinali kif ukoll minħabba n-nuqqas ta’ possibbiltà li l-fondi ta’ assigurazzjoni
         għall-mard jinfluwenzaw l-għażla tal-prodotti mediċinali mħallsa mill-imsemmija sistema. Il-leġiżlatur Ġermaniż għalhekk adotta
         numru ta’ miżuri intiżi sabiex jirmedjaw dawn in-nuqqasijiet, fosthom id-determinazzjoni ta’ l-ammonti massimi fissi għall-ħlas
         ta’ l-ispiża tal-prodotti mediċinali mill-imsemmija fondi (iktar ’il quddiem l-“ammonti massimi fissi”).
      
       L-ammonti massimi fissi u s-sistema legali ta’ l-assigurazzjoni għall-mard
      4        Il-punti prinċipali tas-sistema ta’ determinazzjoni ta’ l-ammonti massimi fissi, kif jirriżultaw mid-digrieti tar-rinviju,
         huma dawn li ġejjin.
      
      5        Is-sistema hija marbuta mas-sistema legali ta’ l-assigurazzjoni għall-mard li magħha hija msieħba l-maġġoranza tal-popolazzjoni.
         Din is-sistema hija bbażata fuq fondi ta’ assigurazzjoni għall-mard, entitajiet irregolati mid-dritt pubbliku li għandhom
         personalità ġuridika u li huma amministrati b’mod awtonomu. Is-sistema għandha l-funzjoni li tħares, iżżomm, tirriġenera jew
         ittejjeb is-saħħa tal-assigurati.
      
      6        Bħala prinċipju, l-impjegati huma obbligati jissieħbu ma din is-sistema legali. L-eċċezzjonijiet jikkonċernaw essenzjalment,
         minn naħa, l-impjegati li għandhom dħul li jaqbeż livell stabbiliti bil-liġi u, min-naħa l-oħra, l-impjegati suġġetti għal
         sistema legali speċifika, bħall-uffiċjali. Dawk li jaħdmu għal rashom jistgħu, f’ċerti kundizzjonijiet, jassiguraw irwieħhom
         b’mod volontarju. L-obbligu ta’ sħubija jippermetti l-implementazzjoni ta’ mekkaniżmu ta’ solidarjetà bejn l-assigurati.
      
      7        Il-benefiċċji tal-fondi ta’ assigurazzjoni għall-mard huma ffinanzjati permezz ta’ kontribuzzjoni li, fil-parti l-kbira tal-każijiet,
         nofsha titħallas mill-assigurat u n-nofs l-ieħor minn min iħaddmu. L-ammont tal-kontribuzzjonijiet jiddependi prinċipalment
         mid-dħul tal-assigurat u mir-rata tal-kontribuzzjoni stabbilita minn kull fond ta’ assigurazzjoni għall-mard.
      
      8        Il-fondi ta’ assigurazzjoni għall-mard jinsabu f’sitwazzjoni ta’ kompetizzjoni f’dak li jirrigwarda r-rati tal-kontribuzzjonijiet
         sabiex jiġbdu lejhom lill-membri obbligatorji kif ukoll lil dawk li jagħżlu li jissieħbu mal-fond b’mod volontarju. Il-liġi
         tipprevedi li l-membri jagħżlu bil-libertà kollha l-fond ta’ assigurazzjoni għall-mard tagħhom, l-istess bħat-tabib kuranti
         tagħhom jew l-isptar fejn jiddeċiedu li jmorru għall-kura.
      
      9        Is-sistema hija bbażata fuq sistema ta’ servizzi in natura u mhux fuq ir-rimbors a posteriori ta’ l-ispejjeż sostnuti mill-membri. Essenzjalment, is-servizzi huma identiċi fir-rigward tal-kategoriji tal-kura obbligatorja
         u jvarjaw biss għall-kura supplimentari fakultattiva. Fejn għandhom x’jaqsmu l-prodotti mediċinali, l-ispejjeż tar-riċetti
         jitħallsu mill-pazjenti, imma huwa l-fond ta’ assigurazzjoni għall-mard li jħallas il-prezz tal-prodotti mediċinali lill-ispiżerija
         li tkun ipprovdithom, fil-limitu ta’ l-ammonti massimi fissi stabbiliti skond il-liġi. Jekk il-prezz tal-prodott mediċinali
         jkun inqas minn jew daqs l-ammont massimu fiss, il-fond iħallas il-prezz kollu. Min-naħa l-oħra, jekk il-prezz ikun ogħla
         minn dan l-ammont, l-assigurat iħallas id-differenza bejn dan l-ammont u l-prezz tal-bejgħ tal-prodott mediċinali.
      
      10      Il-fondi ta’ assigurazzjoni għall-mard jaħdmu skond mekkaniżmu ta’ solidarjetà (“Risikostrukturausgleich”) li fuq il-bażi
         tiegħu jkun hemm tpaċija bejn il-fondi ta’ assigurazzjoni għall-mard sabiex ikunu kkorreġuti d-differenzi finanzjarji li jirriżultaw
         mid-differenzi dwar id-dimensjoni tar-riskji assigurati. B’hekk, il-fondi ta’ assigurazzjoni għall-mard jassiguraw ir-riskji
         l-inqas għaljin billi jikkontribwixxu għall-finanzjament ta’ dawk li jassiguraw riskji għola.
      
      11      Il-fondi ta’ assigurazzjoni għall-mard huma maqsuma f’diversi kategoriji skond is-setturi ta’ attività kkonċernati. Huma rrappreżentati
         fuq il-livell reġjonali kif ukoll fuq il-livell federali fejn huma magħquda f’unjins federali. Meta f’settur ta’ attività
         partikolari jkun hemm fond ta’ assigurazzjoni għall-mard wieħed biss, dan jassumi wkoll il-funzjonijiet ta’ federazzjoni nazzjonali.
      
      12      Permezz tal-Gesundheits-Reformgesetz (il-Liġi dwar ir-riforma tas-saħħa), ta’ l-20 ta’ Diċembru 1988 (BGBl. 1988 I, p. 2477),
         il-leġiżlatur introduċa dispożizzjoni, li saret l-Artikolu 35 tal-Ktieb V tas-Sozialgesetzbuch ─ Gesetzliche Krankenversicherung
         (il-Kodiċi tas-Sigurtà Soċjali ─ sistema legali ta’ l-assigurazzjoni għall-mard, iktar ’il quddiem l-“SGB V”), li l-għan tagħha
         huwa li tnaqqas l-ispejjeż fis-settur tas-saħħa. Din id-dispożizzjoni tistabbilixxi r-regoli applikabbli għad-determinazzjoni
         ta’ l-ammonti massimi fissi, li jistgħu jinġbaru fil-qosor kif ġej.
      
      13      Fl-ewwel fażi, il-Bundesausschuß für Ärzte und Krankenkassen (il-Kummissjoni Federali tal-Prodotti Mediċinali u tal-Fondi
         ta’ assigurazzjoni għall-mard, iktar ’il quddiem il-“Kummissjoni Federali”), korp awtonomu kompost mir-rappreżentanti tat-tobba
         u tal-fondi ta’ assigurazzjoni għall-mard tas-sistema legali ta’ l-assigurazzjoni għall-mard, tiddetermina l-gruppi tal-prodotti
         mediċinali li għalihom għandhom jiġu stabbiliti l-ammonti massimi fissi. Kull grupp ta’ prodotti mediċinali huwa magħmul minn
         preparazzjonijiet li jinkludu l-istess prinċipji attivi jew prinċipji attivi paragunabbli jew li għandhom effett terapewtiku
         paragunabbli. Meta tagħżel dawn il-prodotti mediċinali, il-Kummissjoni Federali għandha tiżgura ruħha li l-possibbiltajiet
         terapewtiċi ta’ trattament tal-mard ma jkunux limitati u li t-tobba jkollhom soluzzjonijiet alternattivi ta’ trattament suffiċjenti.
      
      14      Il-gruppi ta’ prodotti mediċinali għandhom jinkludu, b’mod ġenerali, preparazzjonijiet ta’ manifatturi kompetituri. L-esperti
         magħżula mill-manifatturi tal-prodotti mediċinali, ix-xjenzati u l-korpi professjonali li jirrappreżentaw lill-ispiżjara għandhom
         jinstemgħu u l-osservazzjonijiet tagħhom għandhom jittieħdu inkunsiderazzjoni qabel ma l-Kummissjoni Federali tagħti d-deċiżjoni
         tagħha. Din ta’ l-aħħar għandha tressaq id-deċiżjonijiet tagħha quddiem il-Ministeru Federali tas-Saħħa. Dawn id-deċiżjonijiet
         jidħlu fis-seħħ biss jekk dan il-Ministeru jawtorizzahom espliċitament jew jekk l-istess ministeru ma jikkontestahomx f’terminu
         ta’ xahrejn.
      
      15      Matul it-tieni fażi, il-federazzjonijiet tal-fondi jiddeterminaw b’mod komuni u uniformi l-ammonti massimi fissi applikabbli
         għall-prodotti mediċinali li jaqgħu fil-kategoriji li ġew iddefiniti b’dan il-mod. Dawn l-ammonti għandhom jippermettu li
         tkun iggarantita provvista suffiċjenti, utli, profittabbli u ta’ kwalità tajba. Dawn għandhom ikunu stabbiliti billi jintużaw
         il-possibbiltajiet kollha biex jiġu ffrankati l-flus li jkollhom il-manifatturi tal-prodotti mediċinali, biex b’hekk jingħata
         bidu għal kompetizzjoni effettiva fil-qasam tal-prezzijiet u għalhekk li l-kura tkun tista’ tiġi pprovduta bl-iktar mod ekonomiku
         possibbli. L-ammonti massimi fissi ġeneralment ikunu stabbiliti billi tittieħed inkunsiderazzjoni l-offerta ta’ diversi manifatturi.
         Dawn għandhom ikunu bbażati fuq l-iktar prezz tal-bejgħ baxx fl-ispiżeriji.
      
      16      L-ammonti massimi fissi għandhom jiġu eżaminati mill-inqas darba fis-sena u għandhom jiġu adattati, f’intervalli adegwati,
         għall-bidliet fis-sitwazzjoni tas-suq.
      
      17      Jekk il-federazzjonijiet tal-fondi jonqsu milli jiddeterminaw l-ammonti massimi fissi, id-deċiżjoni titteħed mill-Ministeru.
      
      18      Ir-rikorsi għal annullament kontra d-deċiżjonijiet li jistabbilixxu l-ammonti massimi fissi jistgħu jikkonċernaw biss l-ammonti
         infushom u mhux l-għażla tal-gruppi ta’ prodotti mediċinali magħmula mill-Kummissjoni Federali.
      
       Il-kawżi prinċipali u d-domandi preliminari
       Il-Kawżi C‑264/01 u C‑306/01
      19      Il-Kawżi C‑264/01 u C‑306/01 jikkonċernaw impriżi farmaċewtiċi ta’ daqs medju li għandhom l-uffiċċju rreġistrat tagħhom f’Hamburg
         (il-Ġermanja), rispettivament Ichthyol-Gesellschaft Cordes, Hermani & Co. (iktar ’il quddiem “Ichthyol”), u Mundipharma GmbH
         (iktar ’il quddiem “Mundipharma”).
      
      20      Ichthyol tipproduċi u tqassam prodotti mediċinali li fihom is-sustanza attiva “ammonium bituminosulfonate”, li tintuża fid-dermatoloġija
         kif ukoll fit-trattament ta’ l-artrożi u ta’ l-artrite. Kważi 90 % mis-suq Ġermaniż tal-prodotti mediċinali li fihom l-ammonium
         bituminosulfonate huwa magħmul mill-prodotti manifatturati minn Ichthyol. Mundipharma timmanifattura u tqassam analġeżiċi
         li fihom il-morfina.
      
      21      Fl-1998, il-federazzjonijiet tal-fondi ddeċidew li jadattaw l-ammonti massimi fissi ta’ ċerti prodotti mediċinali, adattament
         li affettwa lil dawn iż-żewġ impriżi farmaċewtiċi.
      
      22      Ichthyol u Mundipharma għalhekk bdew proċeduri kontra l-federazzjonijiet tal-fondi sabiex dawn jieqfu japplikaw l-ammonti
         massimi fissi li jikkonċernawhom u jiksbu kumpens għad-danni subiti.
      
      23      Il-qorti tal-prim’istanza laqgħet ir-rikorsi ta’ dawn iż-żewġ impriżi farmaċewtiċi fuq il-bażi, b’mod partikolari, ta’ l-Artikolu 81(1) KE.
         Il-federazzjonijiet tal-fondi appellaw minn dawn is-sentenzi quddiem il-qorti tar-rinviju u talbu li t-talbiet jiġu miċħuda.
      
      24      Huwa f’dawn iċ-ċirkustanzi li l-Oberlandesgericht Düsseldorf iddeċidiet li tissospendi l-proċeduri quddiemha u li tagħmel
         lill-Qorti tal-Ġustizzja d-domandi preliminari li ġejjin:
      
      “1)      L-Artikolu 81(1) KE għandu jiġi interpretat fis-sens li l-Federazzjonijiet Nazzjonali tal-Fondi ta’ assigurazzjoni għall-mard
         tas-sistema legali ta’ Stat Membru għandhom jiġu kkunsidrati bħala assoċjazzjonijiet bejn impriżi jew, safejn federazzjoni
         nazzjonali tkun hija stess fl-istess ħin istituzzjoni diretta tas-sistema legali ta’ l-assigurazzjoni għall-mard, bħala impriżi
         fis-sens ta’ l-Artikolu 81(1) KE, meta huma jistabbilixxu b’mod komuni l-ammonti fissi tal-prodotti mediċinali, li jiġu applikati
         b’mod uniformi f’dan l-Istat Membru u jikkostitwixxu l-prezz massimu li bih il-fondi ta’ assigurazzjoni għall-mard tas-sistema
         legali, li għandhom obbligu ta’ servizz in natura fir-rigward ta’ l-assigurati tagħhom, jixtru u jħallsu l-prodotti mediċinali, biex b’hekk jiġi limitat l-obbligu ta’ servizz
         li għandhom fir-rigward ta’ l-assigurati tagħhom?
      
      2)      F’każ ta’ risposta pożittiva għall-ewwel domanda:
      a)      Għandu jiġi kkunsidrat li l-istabbiliment ta’ l-ammonti fissi, kif ġie deskritt fl-ewwel domanda, jikkostitwixxi ftehim (jew
         deċiżjoni) tal-Federazzjonijiet Nazzjonali tal-fondi ta’ assigurazzjoni għall-mard tas-sistema legali li, billi jirrestrinġi
         l-kompetizzjoni, b’mod partikolari fis-sens ta’ l-Artikolu 81(1)(a) KE, jaqa’ taħt il-projbizzjoni prevista fl-Artikolu 81(1) KE?
      
      b)      Ikun xi jkun il-każ, id-domanda 2(a) għandha tingħata risposta pożittiva jekk is-sistema ta’ l-ammonti fissi għandha b’mod
         partikolari l-għan li tuża l-possibbiltajiet kollha biex il-laboratorji farmaċewtiċi jiffrankaw il-flus fuq il-livell tariffarju
         u li l-implementazzjoni tagħha fl-Istat Membru s’issa wasslet biex madwar 93 % tal-pakketti tal-prodotti mediċinali li jispiċċaw
         offruti fis-suq u li jaqgħu taħt l-imsemmija sistema jinbiegħu bi prezz li ma jaqbiżx (iktar) l-ammont fiss li ġie assenjat
         lilhom?
      
      3)      Jekk id-domandi 2(a) u (b) (jew waħda minnhom) jingħataw risposta pożittiva:
      Sistema ta’ ammonti fissi, kif ġiet deskritta fl-ewwel u fit-tieni domandi, tista’ tibbenefika mid-deroga għall-applikazzjoni
         ta’ l- Artikolu 81(1) KE prevista mill-ewwel sentenza ta’ l-Artikolu 86(2) KE, minkejja li l-Federazzjonijiet Nazzjonali tal-Fondi
         ta’ assigurazzjoni għall-mard tas-sistema legali jirrappreżentaw, fl-istabbiliment ta’ l-ammonti fissi, lill-iktar akkwirenti
         importanti fis-suq tal-prodotti mediċinali, billi jokkupaw, ikkunsidrati flimkien, pożizzjoni dominanti, u li huwa wkoll prevedibbli,
         biex tiġi solvuta l-problema tat-tnaqqis ta’ l-ispejjeż tas-saħħa, li l-istabbiliment ta’ dawn l-ammonti fissi jiġi fdat f’idejn
         istituzzjoni li ma tkunx operatriċi ekonomika fis-suq tal-prodotti mediċinali, b’mod partikolari l-Gvern Federali jew Ministru
         Federali?
      
      4)      F’każ li anki t-tielet domanda tingħata risposta pożittiva:
      a)      Liema kundizzjonijiet għandhom jissodisfaw u jippruvaw il-Federazzjonijiet Nazzjonali tal-Fondi ta’ assigurazzjoni għall-mard
         tas-sistema legali sabiex ikunu jistgħu jibbenefikaw mid-deroga prevista fl-ewwel sentenza ta’ l-Artikolu 86(2) KE f’dak li
         jirrigwarda l-istabbiliment ta’ l-ammonti fissi?
      
      b)      Jew għandu jiġi kkunsidrat li t-tieni sentenza ta’ l-Artikolu 86(2) KE hija suffiċjenti sabiex ikun eskluż li tingħata d-deroga
         prevista fl-ewwel sentenza ta’ l-Artikolu 86(2) KE minħabba l-effett tas-sistema ta’ l-ammonti fissi fuq il-kummerċ?”
      
       Il-Kawżi C‑354/01 u C‑355/01
      25      Il-Kawża C‑354/01 tikkonċerna l-impriża Gödecke GmbH, li tqassam prodotti mediċinali li fihom il-prinċipju attiv “diltiazem-HC l2”,
         inkluż fil-lista tal-Bundesgesundheitsamt (l-Aġenzija Federali għas-Saħħa) u preżenti fil-kompożizzjoni ta’ diversi prodotti
         mediċinali.
      
      26      Il-Kawża C‑355/01 tikkonċerna l-impriża Intersan, Institut für pharmazeutische und klinische Forschung GmbH, li tqassam prodotti
         mediċinali li fihom il-prinċipju attiv “ginkgo-biloba Trockenextrakt” inkluż fil-lista tal-Bundesgesundheitsamt u li jintuża
         b’mod partikolari fit-trattament tal-problemi ta’ mġiba marbuta mas-sindromu tad-demenzja.
      
      27      F’dawn iż-żewġ kawżi, il-federazzjonijiet tal-fondi ddeċidew, fl-14 ta’ Frar 1997, li jistabilixxu ammonti massimi fissi ġodda
         għall-prinċipji attivi inkwistjoni fuq livell ferm iktar baxx mill-ammonti li kienu deċiżi qabel. Is-sena ta’ wara, billi
         dawn l-ammonti reġgħu ġew imnaqqsa, kull waħda miż-żewġ impriżi farmaċewtiċi kkonċernati ippreżentat rikors kontra d-deċiżjonijiet
         tal-federazzjonijiet tal-fondi.
      
      28      Il-qorti tal-prim’istanza ċaħdet ir-rikorsi ta’ l-impriżi farmaċewtiċi kkonċernati li kienu prinċipalment intiżi sabiex tinġi
         pprojbita l-applikazzjoni ta’ l-ammonti fissi u sabiex il-federazzjonijiet tal-fondi jiġu kkundannati jħallsu kumpens għad-danni
         li rriżultaw mill-iffissar ta’ dawn l-ammonti. Madankollu, il-Qorti ta’ l-Appell biddlet is-sentenzi ta’ l-ewwel istanza u,
         essenzjalment, ikkundannat lill-imsemmija federazzjonijiet biex jilqgħu t-talbiet li ġew ippreżentati quddiemha. Dawn il-federazzjonijiet
         allura ppreżentaw appell fuq punt ta’ dritt sabiex dawn it-talbiet jiġu miċħuda kompletament.
      
      29      Il-Bundesgerichtshof iddeċidiet li tissopendi l-proċeduri quddiemha u li tagħmel lill-Qorti tal-Ġustizzja d-domandi preliminari
         li ġejjin:
      
      “1)      L-Artikoli 81 KE u 82 KE għandhom jiġu interpretati fis-sens li jipprekudu leġiżlazzjoni nazzjonali, li fuq il-bażi tagħha
         l-federazzjonijiet nazzjonali tal-fondi tas-sistema legali ta’ l-assigurazzjoni għall-mard jiffissaw ammonti massimi li japplikaw
         obligatorjament fuq il-fondi kollha tas-sistema legali kif ukoll fuq il-fondi speċjali (‘Ersatzkassen’) kollha, li jikkorrispondu
         għall-parti ta’ l-ispiża tal-prodotti mediċinali li għandhom isostnu l-fondi, fejn huwa speċifikat li l-leġiżlatur nazzjonali
         jiddetermina fl-istess ħin il-kriterji li abbażi tagħhom għandhom jiġu kkalkolati dawn l-ammonti massimi u li b’mod partikolari
         jeżiġi li matul dan l-eżerċizzju l-ammonti fissi joffru lill-assigurati kura suffiċjenti u ta’ kwalità ggarantita, kif ukoll
         li jkun hemm terapiji alternattivi suffiċjenti, u, fejn huwa speċifikat ukoll li l-iffissar ta’ dawn l-ammonti huwa suġġett
         għal stħarriġ sħiħ tal-qrati, kemm fuq inizjattiva ta’ l-assigurati kif ukoll fuq inizjattiva tal-manifatturi tal-prodotti
         mediċinali?
      
      2)      Jekk l-ewwel domanda għandha tingħata risposta pożittiva:
      Dan l-iffissar [ta’ ammonti massimi fissi] jeludi, skond l-Artikolu 86(2) KE, l-applikazzjoni ta’ l-Artikoli 81 KE u 82 KE,
         fid-dawl tal-fatt li l-għan tiegħu huwa li jiżgura, bil-mod previst fl-Artikolu 35 tal-Ktieb V tas-Sozialgesetzbuch, il-permanenza
         tas-sistema soċjali ta’ l-assigurazzjoni għall-mard, imqiegħda f’dubju wara żieda qawwija fl-ispejjeż?
      
      3)      Jekk l-ewwel domanda għandha tingħata risposta pożittiva u t-tieni domanda risposta negattiva:
      Skond id-dritt Komunitarju, jeżistu drittijiet għall-kumpens għad-danni u għall-eliminazzjoni tal-fatt li kkawża d-dannu fil-konfront
         tal-federazzjonijiet bħalma huma l-konvenuti fil-kawżi prinċipali anki jekk, bl-iffissar ta’ l-ammonti massimi, dawn il-federazzjonijiet
         qed iwettqu obbligu legali minkejja li, fid-dritt intern, ir-rifjut li wieħed jikkoopera ma’ dan l-iffissar ma jagħti lok
         għall-ebda sanzjoni fil-konfront tagħhom?”
      
      30      B’digriet tal-President tal-Qorti tal-Ġustizzja, tas-26 ta’ Ottubru 2001, il-Kawżi C‑264/01, C‑306/01, C‑354/01 u C‑355/01
         ġew magħquda għall-finijiet tal-proċedura bil-miktub u orali, kif ukoll tas-sentenza.
      
       Osservazzjonijiet preliminari
      31      Permezz tad-domandi tagħhom, il-Bundesgerichtshof u l-Oberlandesgericht Düsseldorf essenzjalment jistaqsu lill-Qorti tal-Ġustizzja
         jekk ir-regoli tal-kompetizzjoni previsti mit-Trattat KE jipprekludux lill-gruppi ta’ fondi ta’ assigurazzjoni għall-mard,
         bħall-federazzjonijiet tal-fondi, milli jistabbilixxu ammonti massimi fissi li jikkorrispondu għal-limitu massimu tal-prezzijiet
         tal-prodotti mediċinali mħallsa mill-fondi ta’ assigurazzjoni għall-mard. Il-Bundesgerichtshof qed tistaqsi wkoll jekk, f’każ
         ta’ risposta pożittiva għal dik id-domanda, jeżistix dritt, minn naħa, għall-eliminazzjoni tal-fatt li kkawża d-dannu u, min-naħa
         l-oħra, għall-kumpens għad-danni subiti minħabba l-implementazzjoni ta’ l-ammonti massimi fissi, kontra dawn il-gruppi.
      
      32      Essenzjalment, il-qrati tar-rinviju qed jagħmlu l-erba’ domandi li ġejjin:
      
      1)      Gruppi ta’ fondi ta’ assigurazzjoni għall-mard, bħall-federazzjonijiet tal-fondi inkwistjoni fil-kawżi prinċipali, għandhom
         jiġu kkunsidrati bħala impriżi jew assoċjazzjonijiet bejn impriżi fis-sens ta’ l-Artikolu 81 KE meta jistabbilixxu ammonti
         massimi fissi li jikkorrispondu għal-limitu massimu tal-prezzijiet tal-prodotti mediċinali mħallsa mill-fondi ta’ assigurazzjoni
         għall-mard?
      
      2)      F’każ ta’ risposta pożittiva għal din l-ewwel domanda, meta jadottaw deċiżjonijiet li għandhom l-għan li jistabbilixxu dawn
         l-ammonti, dawn il-gruppi jiksru d-dispożizzjonijiet ta’ l-Artikolu 81 KE?
      
      3)      F’każ ta’ risposta pożittiva għal din it-tieni domanda, id-deroga prevista fl-Artikolu 86(2) KE hija applikabbli għal dawn
         id-deċiżjonijiet?
      
      4)      F’każ ta’ ksur tar-regoli tal-kompetizzjoni previsti mit-Trattat, jeżisti dritt għall-eliminazzjoni tal-fatt li kkawża d-dannu
         u għall-kumpens għad-danni subiti fil-konfront ta’ dawn il-gruppi?
      
       Fuq l-ewwel domanda
      33      Din id-domanda tirrigwarda l-kunċetti ta’ “impriża” jew ta’ “assoċjazzjonijiet bejn impriżi” fis-sens tar-regoli tal-kompetizzjoni
         previsti mit-Trattat u l-kunċett ta’ “attività ekonomika” li huwa marbut magħhom. Din tikkonċerna l-gruppi tal-fondi ta’ assigurazzjoni
         għall-mard, bħall-federazzjonijiet tal-fondi kif ukoll il-fondi ta’ assigurazzjoni għall-mard stess.
      
       Osservazzjonijiet tal-partijiet
      34      Il-federazzjonijiet tal-fondi u l-Kummissjoni tal-Komunitajiet Ewropej isostnu li l-attivitajiet tal-fondi ta’ assigurazzjoni
         għall-mard mhumiex attivitajiet ekonomiċi u l-istess jista’ jingħad għal dawk tal-federazzjonijiet tal-fondi. Dawn l-entitajiet
         għaldaqstant mhumiex impriżi fis-sens tal-Artikolu 81 KE.
      
      35      L-ewwel nett, il-fondi ta’ assigurazzjoni għall-mard jaqdu funzjoni esklużivament soċjali, nieqsa minn kwalunkwe skop ta’
         lukru, li tikkonsisti fl-għoti ta’ kopertura medika lill-assigurati indipendentement mill-kundizzjoni finanzjarja u mill-istat
         ta’ saħħa tagħhom. Fir-rigward tal-federazzjonijiet tal-fondi, l-għan tagħhom huwa li jiżguraw il-permanenza tas-sistema tas-saħħa.
      
      36      It-tieni nett, il-funzjonament tal-fondi ta’ assigurazzjoni għall-mard huwa bbażat fuq prinċipju ta’ solidarjetà. Dan huwa
         msejjes fuq is-sħubija ta’ madwar 90 % tal-popolazzjoni, u fil-prattika jsarraf fi tpaċija finanzjarja bejn il-fondi ta’ assigurazzjoni
         għall-mard. L-ammont tal-kontribuzzjonijiet imħallsa mill-membri mhuwiex marbut mar-riskji assigurati u l-benefiċċji huma
         indipendenti minn dan l-ammont.
      
      37      Fl-aħħar nett, l-Istat jikkontrolla l-attività tal-federazzjonijiet tal-fondi. Jekk dawn ma jkunux f’pożizzjoni li jiddeċiedu
         l-ammonti massimi fissi għall-ħlas tal-prodotti mediċinali, l-Istat jieħu posthom u jiddetermina huwa stess dawn l-ammonti.
      
      38      Min-naħa l-oħra, skond il-kumpanniji farmaċewtiċi, il-fondi ta’ assigurazzjoni għall-mard u l-federazzjonijiet tal-fondi huma
         impriżi u assoċjazzjonijiet bejn impriżi li jeżerċitaw attività ekonomika.
      
      39      Il-kumpanniji farmaċewtiċi jsostnu li l-fondi ta’ assigurazzjoni għall-mard jikkompetu kontra xulxin fit-tliet oqsma li ġejjin:
         l-ammont tal-kontribuzzjonijiet, l-offerta tal-benefiċċji kif ukoll il-ġestjoni u l-organizzazzjoni tas-servizzi tagħhom.
      
      40      L-ammont tal-kontribuzzjonijiet huwa ddeterminat minn kull fond, b’kull wieħed jagħmel mill-aħjar sabiex joffri l-iktar rata
         ta’ kontribuzzjoni baxxa possibbli, b’mod partikolari billi jillimita l-ispejjeż ta’ ġestjoni tiegħu. Id-differenza bejn ir-rati
         ta’ kontribuzzjoni tad-diversi fondi ta’ assigurazzjoni għall-mard ċerti drabi hija konsiderevoli. Għalhekk, fl-1 ta’ Jannar 2002,
         l-ogħla rata kienet ogħla b’terz mill-iktar waħda baxxa.
      
      41      Għalkemm huwa ċertament minnu li l-benefiċċji huma parzjalment irregolati mid-dispożizzjonijiet tal-SGB V, madankollu l-fondi
         ta’ assigurazzjoni għall-mard għandhom marġni ta’ manuvra fil-qasam tal-benefiċċji supplimentari fakultattivi, b’mod partikolari
         fir-rigward tar-riabilitazzjoni, il-metodi ta’ kura alternattiva u naturali, jew anki l-miżuri ta’ prevenzjoni ta’ ċertu mard
         kroniku bħad-dijabete jew l-ażma.
      
      42      Il-fondi ta’ assigurazzjoni għall-mard jikkompetu ma’ xulxin anki f’dak li jirrigwarda l-ġestjoni u l-organizzazzjoni ta’
         l-attività tagħhom, b’uħud minnhom pereżempju jenfasizzaw il-preżenza tagħhom fit-territorju, permezz ta’ netwerk sinjifikattiv
         ta’ uffiċċji, filwaqt li oħrajn bil-kontra jippreferu l-komunikazzjoni bit-telefown u bl-Internet.
      
      43      Il-kumpanniji farmaċewtiċi jżidu li, b’mod ġenerali, il-fondi ta’ assigurazzjoni għall-mard jagħmlu operazzjonijiet promozzjonali
         u ta’ kummerċjalizzazzjoni intensivi. Il-proporzjon ta’ membri li biddlu l-fond ta’ assigurazzjoni għall-mard tagħhom matul
         it-tliet snin preċedenti varja bejn it-3 % u l-5 % fis-sena. Barra minn hekk, il-fondi ta’ assigurazzjoni għall-mard jistgħu
         jingħalqu mill-awtorità ta’ superviżjoni meta l-profittabbiltà tagħhom ma tkunx iktar ggarantita fit-tul.
      
      44      Minn dan jirriżulta li l-attività ta’ assigurazzjoni tal-fondi ta’ assigurazzjoni għall-mard, inkluża l-attività tagħhom ta’
         xiri tal-prodotti mediċinali, għandha natura ekonomika.
      
       Il-kunsiderazzjonijiet tal-Qorti tal-Ġustizzja
      45      Sabiex tingħata risposta għal din id-domanda, qabel ma jiġi eżaminat jekk il-gruppi li jirrappreżentaw lil dawn il-korpi,
         bħall-federazzjonijiet tal-fondi, għandhomx jiġu kkunsidrati bħala assoċjazzjonijiet bejn impriżi meta jiddeterminaw l-ammonti
         massimi fissi, għandu qabel xejn jiġi vverifikat jekk korpi bħall-fondi ta’ assigurazzjoni għall-mard tas-sistema legali ta’
         l-assigurazzjoni għall-mard Ġermaniża humiex impriżi.
      
      46      F’dan ir-rigward għandu jitfakkar li, fil-kuntest tad-dritt tal-kompetizzjoni, il-kunċett ta’ “impriża” jinkludi kull entità
         li teżerċita attività ekonomika indipendentement mill-istatus legali ta’ din l-entità, u mill-mod ta’ kif tiffunzjona (sentenzi,
         tat-23 ta’ April 1991, Höfner u Elser, C‑41/90, Ġabra P. I‑1979, punt 21; u tat-22 ta’ Jannar 2002, Cisal, C‑218/00, Ġabra
         P. I‑691, punt 22).
      
      47      Fil-qasam tas-sigurtà soċjali, il-Qorti tal-Ġustizzja kkunsidrat li ċerti korpi inkarigati mill-ġestjoni tas-sistemi legali
         ta’ l-assigurazzjoni għall-mard u ta’ l-assigurazzjoni tax-xjuħija għandhom għan esklużivament soċjali u ma jeżerċitawx attività
         ekonomika. Il-Qorti tal-Ġustizzja ddeċidiet li dan huwa l-każ tal-fondi ta’ assigurazzjoni għall-mard li kulma jagħmlu huwa
         li japplikaw il-liġi u li ma għandhom l-ebda possibbiltà li jinfluwenzaw l-ammont tal-kontribuzzjonijiet, l-użu tal-kapital
         u d-determinazzjoni tal-livell tal-benefiċċji. Fil-fatt, l-attività tagħhom, ibbażata fuq il-prinċipju ta’ solidarjetà nazzjonali,
         hija nieqsa minn kull skop ta’ lukru u l-benefiċċji mħallsa huma benefiċċji imposti mil-liġi, indipendenti mill-ammont tal-kontribuzzjonijiet
         (sentenza, tas-17 ta’ Frar 1993, Poucet u Pistre, C‑159/91 u C‑160/91, Ġabra P. I‑637, punti 15 u 18).
      
      48      Il-fatt li l-ammont tal-benefiċċji kif ukoll dak tal-kontribuzzjonijiet, huma, fl-aħħar mill-aħħar, iffissati mill-Istat wassal
         lill-Qorti tal-Ġustizzja sabiex tikkunsidra, bl-istess mod, li korp li huwa fdat bil-liġi b’sistema li tipprovdi assigurazzjoni
         għall-inċidenti u għall-mard ikkaġunat mix-xogħol, bħall-Istituto nazionale per l’assicurazione contro gli infortuni sul lavoro
         (l-istitut nazzjonali Taljan ta’ l-assigurazzjoni għall-inċidenti fuq ix-xogħol), mhuwiex impriża fis-sens tar-regoli tal-kompetizzjoni
         previsti mit-Trattat (ara s-sentenza Cisal, iċċitata iktar ’il fuq, punti 43 sa 46).
      
      49      Min-naħa l-oħra, korpi oħra li jamministraw sistemi legali ta’ sigurtà soċjali u li għandhom parti mill-karatteristiċi msemmija
         fil-punt 47 ta’ din is-sentenza, jiġifieri huma mingħajr skop ta’ lukru, jwettqu attività li għandha natura soċjali u li hija
         suġġetta għal leġiżlazzjoni ta’ l-Istat li tinkludi, b’mod partikolari, rekwiżiti ta’ solidarjetà, ġew ikkunsidrati bħala
         impriżi li jeżerċitaw attività ekonomika (ara s-sentenzi, tas-16 ta’ Novembru 1995, Fédération française des sociétés d’assurance
         et, C‑244/94, Ġabra P. I‑4013, punt 22; u tal-21 ta’ Settembru 1999, Albany, C‑67/96, Ġabra P. I‑5751, punti 84 sa 87).
      
      50      Għalhekk, fil-punt 17 tas-sentenza Fédération française des sociétés d’assurance et, iċċitata iktar ’il fuq, il-Qorti tal-Ġustizzja ddeċidiet li l-organizzazzjoni inkwistjoni, li kienet tamministra sistema
         ta’ assigurazzjoni għax-xjuħija supplimentari kienet qed twettaq attività ekonomika b’kompetizzjoni mal-kumpanniji ta’ l-assigurazzjoni
         għall-ħajja u li l-partijiet ikkonċernati setgħu jagħżlu s-soluzzjoni li kienet tiggarantilhom l-aqwa investiment. Fil-punti 81
         u 84 tas-sentenza Albany, iċċitata iktar ’il fuq, rigward fond ta’ pensjoni supplimentari bbażat fuq sistema ta’ affiljazzjoni
         obbligatorja u li japplika mekkaniżmu ta’ solidarjetà għad-determinazzjoni ta’ l-ammont tal-kontribuzzjonijiet u tal-livell
         tal-benefiċċji, il-Qorti tal-Ġustizzja madankollu rrilevat li l-fond innifsu jiddetermina l-ammont kemm tal-kontribuzzjonijiet
         u kif ukoll tal-benefiċċji u kien jiffunzjona skond il-prinċipju ta’ kapitalizzazzjoni. Minn dan hija ddeduċiet li tali fond
         kien jeżerċità attività ekonomika f’kompetizzjoni mal-kumpanniji ta’ l-assigurazzjoni.
      
      51      Għandu jiġi kkonstatat li, l-istess bħall-korpi inkwistjoni fil-kawża li tat lok għas-sentenza Poucet u Pistre, iċċitata iktar
         ’il fuq, il-fondi ta’ assigurazzjoni għall-mard tas-sistema legali ta’ l-assigurazzjoni għall-mard Ġermaniża jikkontribwixxu
         għall-amministrazzjoni tas-sistema tas-sigurtà soċjali. F’dan ir-rigward, huma jaqdu funzjoni esklużivament soċjali, ibbażata
         fuq il-prinċipju ta’ solidarjetà u nieqsa minn kull skop ta’ lukru.
      
      52      Għandu jiġi enfasizzat, b’mod partikolari, li l-fondi ta’ assigurazzjoni għall-mard huma legalment obbligati li joffru lill-membri
         tagħhom benefiċċji obbligatorji, essenzjalment identiċi, li huma indipendenti mill-ammont tal-kontribuzzjonijiet. B’hekk,
         l-imsemmija fondi ma għandhom l-ebda possibbiltà li jinfluwenzaw dawn il-benefiċċji.
      
      53      Fid-digrieti tar-rinviju tagħha, il-Bundesgerichtshof tirrileva, f’dan ir-rigward, li l-fondi ta’ assigurazzjoni għall-mard
         huma miġbura f’tip ta’ komunità bbażata fuq il-prinċipju ta’ solidarjetà (“Solidargemeinschaft”) li tippermettilhom jaħdmu
         bejniethom aġġustament ta’ l-ispejjeż u tar-riskji. Skond l-Artikoli 265 et seq tal-SGB V, għalhekk ikun hemm tpaċija bejn il-fondi ta’ assigurazzjoni għall-mard li l-ispejjeż tas-saħħa tagħhom huma l-iktar
         baxxi u dawk li jassiguraw riskji għaljin u li l-ispejjeż tagħhom marbuta ma’ dawn ir-riskji huma l-iktar sinjifikattivi.
      
      54      Il-fondi ta’ assigurazzjoni għall-mard għaldaqstant mhumiex f’kompetizzjoni bejniethom u lanqas mal-istabbilimenti privati
         għall-għoti tal-benefiċċji legali obbligatorji fil-qasam tal-kura jew tal-prodotti mediċinali li hija l-funzjoni essenzjali
         tagħhom.
      
      55      Minn dawn il-karatteristiċi jirriżulta li l-fondi ta’ assigurazzjoni għall-mard jixbhu lill-korpi msemmija fil-kawżi li taw
         lok għas-sentenzi Poucet u Pistre u Cisal, iċċitati iktar ’il fuq, u li l-attività tagħhom għandha tiġi kkunsidrata bħala
         waħda li ma għandhiex natura ekonomika.
      
      56      Il-marġni ta’ libertà li għandhom il-fondi ta’ assigurazzjoni għall-mard sabiex jiffissaw ir-rati tal-kontribuzzjonijiet u
         sabiex jikkompetu kontra xulxin sabiex jiġbdu lejhom membri ma jikkonfutax din l-analiżi. Fil-fatt, kif jirriżulta mill-osservazzjonijiet
         ippreżentati quddiem il-Qorti tal-Ġustizzja, il-leġiżlatur introduċa element ta’ kompetizzjoni fil-qasam tal-kontribuzzjonijiet
         sabiex iħeġġeġ lill-fondi ta’ assigurazzjoni għall-mard jeżerċitaw l-attività tagħhom skond il-prinċipji ta’ amministrazzjoni
         tajba, jiġifieri bl-iktar mod effettiv u bl-inqas spejjeż possibbli, fl-interess ta’ funzjonament tajjeb tas-sistema tas-sigurtà
         soċjali Ġermaniża. L-isforz biex jintlaħaq dan il-għan bl-ebda mod ma jbiddel in-natura ta’ l-attività tal-fondi ta’ assigurazzjoni
         għall-mard.
      
      57      Peress li l-attività ta’ korpi bħall-fondi ta’ assigurazzjoni għall-mard ma għandhiex natura ekonomika, isegwi li dawn il-korpi
         mhumiex impriżi fis-sens tal-Artikoli 81 KE u 82 KE.
      
      58      Madankollu, ma jistax jiġi eskluż li, minbarra l-funzjonijiet esklużivament soċjali tagħhom fil-kuntest ta’ l-amministrazzjoni
         tas-sistema tas-sigurtà soċjali Ġermaniża, il-fondi ta’ assigurazzjoni għall-mard u l-entitajiet li jirrappreżentawhom, jiġifieri
         l-federazzjonijiet tal-fondi, iwettqu operazzjonijiet li l-għan tagħhom mhuwiex soċjali iżda ekonomiku. F’dan il-każ, id-deċiżjonijiet
         li huma jkollhom jadottaw jistgħu eventwalment jiġu analizzati bħala deċiżjonijiet ta’ impriżi jew ta’ assoċjazzjonijiet bejn
         impriżi.
      
      59      Għaldaqstant, għandu jiġi eżaminat jekk id-determinazzjoni ta’ l-ammonti massimi fissi mill-federazzjonijiet tal-fondi hijiex
         marbuta mal-funzjonijiet ta’ natura esklużivament soċjali tal-fondi ta’ assigurazzjoni għall-mard jew jekk din toħroġx barra
         minn dan il-kuntest u tikkostitwixxi attività ta’ natura ekonomika.
      
      60      Skond il-kumpanniji farmaċewtiċi, meta il-federazzjonijiet tal-fondi jiddeterminaw l-ammonti massimi fissi huma jkunu qegħdin
         jadottaw deċiżjonijiet ta’ assoċjazzjonijiet bejn impriżi, li għandhom natura ekonomika.
      
      61      Madankollu, għandu jiġi rrilevat li, kif jirriżulta mill-proċess, meta jiddeterminaw l-ammonti massimi fissi, il-federazzjonijiet
         tal-fondi jkunu sempliċement qegħdin iwettqu obbligu impost fuqhom mill-Artikolu 35 tal-SGB V sabiex tkun żgurata l-permanenza
         tas-sistema tas-sigurtà soċjali Ġermaniża. Għalhekk, dan l-artikolu jipprevedi b’mod dettaljat il-metodi applikabbli sabiex
         jiġu ddeterminati l-imsemmija ammonti u jispeċifika li l-federazzjonijiet tal-fondi għandhom josservaw ċerti rekwiżiti ta’
         kwalità u ta’ profittabbiltà. L-SGB V jipprovdi wkoll li jekk l-imsemmija federazzjonijiet ma jirnexxilhomx jiddeterminaw
         l-ammonti massimi fissi, allura għandu jkun il-ministru kompetenti li jiddeċidihom.
      
      62      Għalhekk, huwa biss il-livell preċiż ta’ l-ammonti massimi fissi li mhuwiex stipulat bil-liġi, iżda li jiġi deċiż mill-federazzjonijiet
         tal-fondi billi jieħdu inkunsiderazzjoni kriterji ddefiniti mil-leġiżlatur. Barra minn hekk, għalkemm f’dan ir-rigward il-federazzjonijiet
         tal-fondi għandhom ċertu setgħa diskrezzjonali, din tirrigwarda l-ammont massimu tal-ħlas tal-prodotti mediċinali mill-fondi
         ta’ assigurazzjoni għall-mard li jikkostitwixxi qasam fejn dawn ta’ l-aħħar mhumiex f’sitwazzjoni ta’ kompetizzjoni.
      
      63      Minn dan isegwi li, meta jiddeterminaw dawn l-ammonti massimi fissi, il-federazzjonijiet tal-fondi ma għandhomx interess proprju
         li jista’ jiġi sseparat mill-għan esklużivament soċjali tal-fondi ta’ assigurazzjoni għall-mard. Anzi, meta jwettqu tali determinazzjoni,
         l-imsemmija federazzjonijiet ikunu qed iwettqu obbligu li huwa kompletament marbut mal-attività tal-fondi ta’ assigurazzjoni
         għall-mard fil-kuntest tas-sistema legali ta’ l-assigurazzjoni għall-mard Ġermaniża.
      
      64      Għaldaqstant, għandu jiġi kkonstatat li, meta jiddeterminaw l-ammonti massimi fissi, il-federazzjonijiet tal-fondi jkunu qegħdin
         sempliċement jaqdu funzjoni ta’ amministrazzjoni tas-sistema tas-sigurtà soċjali Ġermaniża li hija imposta fuqhom bil-liġi
         u li huma mhumiex qed jaġixxu bħala impriżi li jeżerċitaw attività ekonomika.
      
      65      Għaldaqstant, ir-risposta għall-ewwel domanda għandha tkun li meta jistabbilixxu ammonti massimi fissi li jikkorrispondu għal-limitu
         massimu tal-prezzijiet tal-prodotti mediċinali mħallsa mill-fondi ta’ assigurazzjoni għall-mard, gruppi ta’ fondi ta’ assigurazzjoni
         għall-mard, bħall-federazzjonijiet tal-fondi, ma jikkostitwixxux impriżi jew assoċjazzjonijiet bejn impriżi fis-sens tal-Artikolu 81 KE.
      
      66      Fid-dawl tar-risposta mogħtija lill-ewwel domanda, ma hemmx lok li tingħata risposta għad-domandi l-oħra magħmula mill-qrati
         tar-rinviju.
      
       Fuq l-ispejjeż
      67      L-ispejjeż sostnuti mill-Gvern Ġermaniż u mill-Kummissjoni, għas-sottomissjoni ta’ osservazzjonijiet lill-Qorti tal-Ġustizzja
         ma jistgħux jitħallsu lura. Peress li l-proċedura għandha, fir-rigward tal-partijiet fil-kawżi prinċipali, in-natura ta’ kwistjoni
         mqajma quddiem il-qrati tar-rinviju, huma dawn il-qrati li jiddeċiedu fuq l-ispejjeż.
      
      Għal dawn il-motivi,
      IL-QORTI TAL-ĠUSTIZZJA,
      fuq id-domandi magħmula lilha mill-Oberlandesgericht Düsseldorf u mill-Bundesgerichtshof, permezz tad-digrieti rispettivament
         tat-18 ta’ Mejju 2001 u tal-11 ta’ Lulju 2001 kif ukoll tat-3 ta’ Lulju 2001, taqta’ u tiddeċiedi:
      
      Meta jistabbilixxu ammonti massimi fissi li jikkorrispondu għal-limitu massimu tal-prezzijiet tal-prodotti mediċinali mħallsa
            mill-fondi ta’ assigurazzjoni għall-mard, gruppi ta’ fondi ta’ assigurazzjoni għall-mard, bħal AOK Bundesverband, Bundesverband
            der Betriebskrankenkassen (BKK), Bundesverband der Innungskrankenkassen, Bundesverband der landwirtschaftlichen Krankenkassen,
            Verband der Angestelltenkrankenkassen eV, Verband der Arbeiter-Ersatzkassen, Bundesknappschaft u See-Krankenkasse, ma jikkostitwixxux
            impriżi jew assoċjazzjonijiet bejn impriżi fis-sens tal-Artikolu 81 KE.
      
               Skouris
            
            
               Jann
            
            
               Timmermans
            
         
               Gulmann
            
            
               Cunha Rodrigues
            
            
               Rosas
            
         
               Puissochet
            
            
               Schintgen
            
            
               Macken
            
         
               Colneric
            
             
            
               von Bahr
            
         Mogħtija f’Qorti bil-miftuħ fil-Lussemburgu fis-16 ta’ Marzu 2004.
      
               R. Grass
            
             
            
                     V. Skouris
            
         
               Reġistratur 
            
             
            
                     President 
            
         * Lingwa tal-kawża: il-Ġermaniż.